Daoust m'eo bet lennet gant pep hini e yezhoù all a-raok e vo ur blijadur e adlenn e brezhoneg. N'eo ket ken luziet an istor eget hini Le seigneur des anneaux, ur seurt pennad-digeriñ eo ; un istor penn-da-benn ivez. Deskrivet pizh eo an tudennoù hag o oberoù, kelc'hiet e vezer aes gant ar bed ijinet gant ar skrivagner. Troet eo bet mat pa ne chomer ket oc'h en em soñjal war ar brezhoneg, diverañ a ra, pinvidik hep bezañ re ziaes ; disoñjet vez ar yezh evit ar steuenn : ur perzh dreist evit ul levr troet.  Gant un draig on bet lakaet diaes memestra. Alies e implij Alan Dipode ar stummoù a veneg Yann Gerven en e bennadoù diwar-benn ar brezhoneg beleg : frazennoù a gaver enno ar sujed just a-raok an anv-gwan-verb, evel …"en doa an aerouant divinet"… ; just er mare ma oan o klask distroadañ ar stummoù-se eus va brezhoneg. M'en dare hag-eñ n'eo ket abalamour ma oa stummoù liv ar c'hozh warno en oberenn e saozneg.